Die Hennopsrivier is 'n rivier in Gauteng in Suid-Afrika, wat oos van Tembisa ontspring, waar dit die Olifantspruit heet. Die Rietvleirivier is 'n sytak van die Hennops en hul weer van die Krokodilrivier. Die Centurionmeer is in die Hennopsrivier geleë. Die Hennopsrivier kry sy naam van die plaas Hennopsrivier wat vernoem is na die weduwee Helena Hennop, eienaar van die plaas in die 1850's. Oorspronklik het die stroom slegs wes van Swartkop as die Hennopsrivier bekend gestaan. Oos van Swartkop het dit as die Sesmylspruit bekend gestaan. Die destydse Verwoerdburgse stadsraad het besluit dat die rivier in sy munisipale gebied net as die Hennopsrivier bekend sal staan. Pretoria se stadsraad was sterk gekant teen enige verandering aan die naam Sesmylspruit omdat dit belangrike historiese waarde vir die stad het. Die riviervallei in Centurion is in rustige en skilderagtige dele geleë, en omliggende stede se inwoners maak deeglik daarvan gebruik, veral oor naweke as staproete, vir hengel, kampeer, en piekniek hou. Daar is twee smal hangbrûe vir stappers oor die Hennops, een by die Centurion Mall (van staal), en die ander by Hennops Hiking Trail (toue en kabels).